b'\n_START_ARTICLE_\nEnergiaperiaate\n_START_PARAGRAPH_\nEnergiaperiaate on l\xc3\xa4heist\xc3\xa4 sukua energian s\xc3\xa4ilymisen laille (josta k\xc3\xa4ytet\xc3\xa4\xc3\xa4n my\xc3\xb6s nime\xc3\xa4 energian h\xc3\xa4vi\xc3\xa4m\xc3\xa4tt\xc3\xb6myyden laki), joka on yksi fysiikan yleisist\xc3\xa4 s\xc3\xa4ilymislaeista. Molemmat ovat fysiikan perustotuuksia. Energiaperiaate kuuluu:_NEWLINE_Suljetun systeemin alkuenergian ja loppuenergian erotus on systeemin tekem\xc3\xa4 ty\xc3\xb6._NEWLINE_Energiaperiaatteen t\xc3\xa4rkein sovellusalue on suljettu systeemi. Suljetussa systeemiss\xc3\xa4 aineen m\xc3\xa4\xc3\xa4r\xc3\xa4 on vakio, mutta energia p\xc3\xa4\xc3\xa4see liikkumaan systeemiin ja systeemist\xc3\xa4 pois. Esimerkiksi maapallo on riitt\xc3\xa4v\xc3\xa4ll\xc3\xa4 tarkkuudella suljettu systeemi. Kun systeemin sis\xc3\xa4energian m\xc3\xa4\xc3\xa4r\xc3\xa4 jollakin ajanhetkell\xc3\xa4 tiedet\xc3\xa4\xc3\xa4n, voidaan sen siihen n\xc3\xa4hden tapahtuneen muutoksen perusteella m\xc3\xa4\xc3\xa4ritt\xc3\xa4\xc3\xa4 systeemiin tehty ty\xc3\xb6 (systeemin tekem\xc3\xa4 ty\xc3\xb6, jos muutos on negatiivinen). Energiaperiaatetta voidaan n\xc3\xa4in soveltaa lukuisiin tilanteisiin._NEWLINE_Energian s\xc3\xa4ilymisen laki puolestaan muotoillaan yleens\xc3\xa4:_NEWLINE_Eristetyss\xc3\xa4 systeemiss\xc3\xa4 energian m\xc3\xa4\xc3\xa4r\xc3\xa4 on vakio, se on sama kaikkina ajanhetkin\xc3\xa4. Energiaa ei voi synty\xc3\xa4 eik\xc3\xa4 kadota._NEWLINE_Termodynamiikassa energian s\xc3\xa4ilymislaki tunnetaan ensimm\xc3\xa4isen\xc3\xa4 peruslakina eli ensimm\xc3\xa4isen\xc3\xa4 p\xc3\xa4\xc3\xa4s\xc3\xa4\xc3\xa4nt\xc3\xb6n\xc3\xa4._NEWLINE_Eristetyll\xc3\xa4 systeemill\xc3\xa4 tarkoitetaan jonkinlaista tilaa, mist\xc3\xa4 energia ei p\xc3\xa4\xc3\xa4se karkaamaan tai sinne ei p\xc3\xa4\xc3\xa4se ulkopuolista energiaa.'